***STATUT***

*KONJOGOJSTVENE UDRUGE*

*“SLAVONIJA” SLAVONSKI BROD*

*Slavonski Brod 12.06.2020.*

 **Na temelju članka 13. Zakona o udrugama (“Narodne novine” br.74/14, 70/17 i 98/19) Skupština Konjogojstvene udruge „Slavonija“ održana dana 12.06.2020. godine donijela je:**

**S T A T U T**

**Konjogojstvene udruge za uzgoj konja lipicanske pasmine**

**“Slavonija” Slavonski Brod**

#

# I ODREDBE O NAZIVU I SJEDIŠTU

#### Članak 1.

Naziv udruge je: Konjogojstvena udruga „Slavonija“ Slavonski Brod

Skraćeni naziv Udruge je: KU „Slavonija“ Slavonski Brod Sjedište Udruge je : Naselje kardinala Franje Kuharića 23A, Slavonski Brod

**Članak 2.**

Udruga je oblik slobodnog i dobrovoljnog udruživanja više fizičkih osoba

# II ODREDBE O ZASTUPANJU

**Članak 3.**

Udrugu zastupa i predstavlja predsjednik i tajnik Udruge

# III ODREDBE O ZNAKU UDRUGE I NJEGOVOM IZGLEDU, ZASTAVI, BOJI I PEČATU

**Članak 4.**

Znak udruge je: Potkovica u crnoj boji po kojoj je bijelim slovima ispisano-konjogojstvena udruga , dok joj je reljef bijele boje na kojem se nalazi u gornjem dijelu hrastov list zelene boje.Ispod lista u sredini se nalazi natpis –Slavonija- sa zelenim slovima.Između dva kraka potkovice nalazi se natpis –Slavonski Brod- sa crnim slovima. Zastava udruge je zatvoreno plave boje, opšivena zlatnom srmom sa znakom udruge (vel. 0,50 x 0,50)

u gornjem uglu uz koplje.Veličina zastave je 1 x 2 metra.

Pečat Udruge je četvrtastog oblika uz rub pečata je ispisan tekst: Konjogojstvena udruga „Slavonija“ Slavonski Brod, sa znakom Udruge u sredini.

# IV ODREDBE O PODRUČJU NA KOJIMA UDRUGA DJELUJE

**Članak 5.**

Udruga djeluje na području stočarstva-konjogojstva

Udruga stječe i ima svojstvo pravne osobe danom upisa u registar udruga. Udruga se upisuje u registar udruga nadležnom upravnom tijelu pri Županiji Brodsko-posavskoj Slavonski Brod

Udruga je samostalna u ostvarivanju svojih ciljeva utvrđenih ovim Statutom, a djeluje u skladu s Ustavom Republike Hrvatske, Zakonom o udrugama i drugim podzakonskim aktima, utvrđenim ciljevima, programom i odlukama

# V ODREDBE O CILJEVIMA UDRUGE

**Članak 6.**

U ostvarivanju interesa i ciljeva Udruge, Udruga surađuje s nadležnim državnim tijelima i službama, znanstvenim ustanovama, javnim i privatnim tvrtkama, udrugama i savezima, Državnom ergelom lipicanaca Đakovo i Lipik, Hrvatskom agencijom za poljoprivredu i hranu (u daljnjem tekstu Hapih). Osnovni cilj Udruge je uzgoj lipicanske pasmine konja

**Članak 7**.

# VI ODREDBA O DJELATNOSTIMA KOJIMA SE OSTVARUJU CILJEVI

**Članak 8.**

Djelatnost Udruge u ostvarivanju ciljeva ogleda se naročito kroz:

* Unapređenju uzgoja konja lipicanske pasmine kao kulturnog dobra od općeg interesa Republike Hrvatske
* Djeluje u pravcu okupljanja konjogojaca,te među njima razvija međuljudske odnose,ljubav prema konjima i konjičkom sportu.
* U suradnji sa Ministarstvom poljoprivrede i drugim nadležnim institucijama,aktivno sudjeluje u promicanju konjogojstva kroz njegov razvoj i sportska natjecanja
* Uspostavlja i održava uzgojne veze s Državnom ergelom lipicanaca Đakovo i Lipik
* Odgoj muškog i ženskog podmlatka
* Žigosanje i odabiranje novo-umatičenih kobila
* Žigosanje i odabiranje ždrebadi s uzgojnim žigovima i to samo za ždrebad od umatičenih kobila, pastuha dodijeljenih udruzi i licenciranih pastuha
* Žigosanje obavlja Hapih
* Organizira promet i prodaju konja od članova udruge, te ostalih interesenata
* Surađuje s Haph-om i Državnom ergelom lipicanaca Đakovo i Lipik
* Organizira smotre i izložbe konja, razvija konjički sport i turizam, sudjeluje na konjičkim manifestacijama, te radi na propagiranju uzgoja konja lipicanske pasmine i ostalih pasmina
* Surađuje s županijom, gradom, općinama i mjesnim odborima na području županije
* Osim uzgoja konja može neposredno obavljati i djelatnosti ugostiteljstva, prometa roba i usluga, izdavačku djelatnost, poslove uvoza i izvoza, u skladu sa zakonima za te oblasti.
* Vrši ostale poslove utvrđene ovim statutom, općim aktima i odredbama Skupštine Udruge

# VII ODREDBE O JAVNOSTI RADA UDRUGE

**Članak 9.**

Rad Udruge i svih njezinih tijela je javan. Javnost rada osigurava se povremenim informativnim lecima, objavama i informacijama putem javnih medija, elektroničke pošte i Internet stranica Udruge. Isprave i podaci, čije objavljivanje široj javnosti može štetiti interesima Udruge ili njenih članova, kao podaci o pristupnim točkama, novim planovima, programima i dr. podliježu tajnosti Udruge.

# VIII DREDBE O ČLANSTVU TE PRAVIMA I OBVEZAMA ČLANOVA

**Članak 10.**

Članom Udruge može postati svaka poslovno sposobna fizička osoba i pravna osoba koja prihvaća odredbe ovoga Statuta.

**Članak 11**.

 Osoba koja želi postati članom Udruge podnosi pismenu molbu s kratkim životopisom.

**Članak 12.**

Molbu za prijem u članstvo Udruge rješava Upravni odbor Udruge koji je dužan donijeti rješenje i o tome pismeno obavijestiti podnositelja molbe u roku 8 dana od dana donošenja rješenja.

Protiv riješenja Upravnog odbora može se izjaviti žalba Skupštini Udruge u roku 15 dana od dana primitka istog. Odluka Skupštine Udruge je konačna, a donosi je skupština na prvom zasjedanju.

Novoprimljeni član Udruge dužan je u roku od 30 dana nakon konačne odluke o prijemu uplatiti upisninu i članarinu nakon čega stječe sva prava i obaveze koje proistječu iz članstva u Udruzi.

 Popis članova vodi tajnik Udruge. Popis članova vodi se elektronički, pismeno i obvezno sadrži: Ime i prezime, datum rođenja, OIB, datum pristupanja Udruzi, kategorija članstva, datum prestanka članstva u Udruzi. Popis članova uvijek je dostupan na uvid svim članovima i nadležnim tijelima na njihov zahtjev

**Članak 13.**

Visinu upisnine i godišnje članarine članovi Udruge plaćaju prema odluci Skupštine udruge.

**Članak 14.**

Pored redovnih aktivnih članova, Udruga može imati počasne i podupiruće članove.

Aktivni članovi su svi članovi Udruge

Podupirajući članovi su građani koji na bilo koji način žele pomoći Udruzi u skladu s njenim Statutom.

Počasni član Udruge može postati svaki građanin Republike Hrvatske koji svojim radom i zalaganjem doprinosi razvoju konjičkog uzgoja i sporta.

Odluku o prijemu i imenovanju počasnog člana donosi Skupština Udruge na prijedlog Upravnog odbora.

**Članak 15.**

Član udruge ima pravo:

- Neposredno i preko izabranih predstavnika u tijelima upravljanja sudjelovati u upravljanju

 Udrugom.

 - Birati i biti biran u tijela Udruge

 - Prisustvovati pregledima i smotrama koje organizira Udruga

 - Ostvarivanje uzgojnih i osvajačkih premija, nagrada i diploma na osnovu programa Udruge,

 Hapih-a, te drugih organa za unapređenje konjogojstva

**Članak 16.**

Obveze članova Udruge:

* Aktivno sudjelovati u organiziranju djelatnosti i ostvarivanju ciljeva, zadataka i planskih akata Udruge.
* Na uzgojnom planu pripuštati kobile samo sa licenciranim pastusima
* Prijavljuje Tajniku sve promjene kod svojih konja (pripust, oždrebljenje, namjeru prodaje i sl.)
* Predvođenje svih kobila, pastuha i ždrebadi na smotre, uzgojne preglede, ispite radne sposobnosti

i manifestacije koje organizira Udruga.

 - Redovito uplaćivanje članarina i upisnine Udruzi

**Članak 17.**

 U ostvarivanju svojih prava i obaveza svi članovi Udruge su ravnopravni, zabranjena je diskriminacija po bilo kojoj osnovi (nacionalnoj, vjerskoj, političkoj, boji kože i dr.)Svi članovi Udruge dužni su provoditi odluke i zaključke Udruge, te izvršavati obveze utvrđene ovim Statutom i drugim aktima Udruge.

**Članak 18.**

Članstvo u Udruzi prestaje:

-neplaćanjem članarine,

-ako se ustanovi da je bio primljen u Udrugu na temelju neistinitih podataka,

-dobrovoljnim istupom iz članstva,

-isključenjem iz članstva,

-smrću fizičke osobe.

Član Udruge može biti isključen iz članstva ako prekrši odredbe Statuta ili ugrozi interese Udruge ili prouzroči ozbiljnu štetu Udruzi i ako ozbiljno narušava dignitet i dostojanstvo bilo kojeg člana Udruge. Predsjednik Udruge provodi postupak utvrđivanja prestanka članstva na prijedlog Stegovnog suda i donosi odluku o tome. Protiv odluke o isključenju, isključeni član ima pravo žalbe u roku od 15 dana Skupštini čija je odluka konačna.

**Članak 19.**

Protiv Odluke o prestnku članstva može se podnijeti pismena žalba u roku 30 dana od primitka iste, Skupštini Udruge na prvom zasjedanju, čija odluka je konačna. Žalba ne odgađa izvršenje.

# IX ODREDBA O TIJELIMA UDRUGE, NJIHOVOM SASTAVU, IZBORU, OPOZIVU,

#  OVLASTIMA, NAČINU ODLUČIVANJA I TRAJANJU MANDATA

**Članak 20.**

# TIJELA UDRUGE SU:

* Skupština Udruge,
* Upravni odbor Udruge,
* Predsjednik Udruge
* Tajnik Udruge,
* Blagajnik Udruge,
* Nadzorni odbor Udruge
* Stegovni sud Udruge

#  1. SKUPŠTINA UDRUGE

**Članak 21.**

Skupština Udruge je najviše tijelo upravljanja Udruge. Skupštinu čine svi članovi Udruge.

Skupština se sastaje najmanje jedanput godišnje kao redovna (izvještajna) skupština, a svake četvrte godine kao izborna skupština, odnosno kao izvanredna skupština po odredbama ovog Statuta.

U slučaju isteka mandata predsjednika. Skupštinu saziva Nadzorni odbor Udruge.

**Članak 22.**

Skupština Udruge obavlja naročito ove poslove i zadatke:

* donosi Statut Udruge, poslovnik o svom radu, te njihove izmjene i dopune na prijedlog Upravnog odbora Udruge i članova Skupštine.
* utvrđuje zadatke Udruge u razvijanju i unapređivanju konjogojstva.
* raspravlja i odlučuje o izvješćima, prijedlozima i inicijativama Upravnog odbora, Nadzornog odbora ili pojedinih članova Udruge.
* odlučuje o visini članarine, upisnine i drugih financijskih obveza, koje su članovi dužni uplatiti Udruzi.
* bira i opoziva predsjednika Udruge, tajnika, blagajnika, članove Upravnog odbora, Nadzornog odbora , Stegovnog suda.
* odlučuje o suradnji, povezivanju i udruživanju s drugim konjogojstvenim udrugama i srodnim organizacijama,
* utvrđuje plan rada i financijski plan za narednu godinu
* odlučuje o prestanku rada Udruge,
* obavlja i druge poslove utvrđene zakonom, ovim Statutom i drugim općim aktima Udruge da bi se pojedine zadaće Udruge uspješno rješavale,
* Skupština Udruge može dio svojih ovlasti prenijeti na predsjednika Udruge ili Upravni odbor Udruge.

**Članak 23.**

 Skupština je najviše tijelo Udruge. Skupštinu čine svi redovni članovi Udruge. Skupština radi u sjednicama. Sjednice mogu biti redovne, izborne i izvanredne. Redovne sjednice Skupštine održavaju se jednom godišnje, a izborne svake četvrte godine. Izvanrednu sjednicu Skupštine predsjednik mora sazvati ako to traži 1/3 članova Udruge. Ukoliko Predsjednik Udruge ne sazove sjednicu Skupštine u roku 30 dana od dana podnošenja zahtjeva, sjednicu izvanredne Skupštine sazvat će predlagač. Sjednicu Skupštine saziva Predsjednik Udruge najmanje osam dana prije održavanja. Poziv mora sadržavati mjesto i vrijeme održavanja Skupštine, te prijedlog dnevnog reda. Sjednicu vodi Predsjednik Udruge .

Skupština može pravovaljano odlučivati ako je prisutna natpolovična većina članova. Ako je prisutan manji broj članova Udruge, Skupština se odgađa za 30 minuta. Ako se ni protekom 30 minuta od vremena zakazanog za početak sjednice ne postigne natpolovična većina članova, Skupština će pravovaljano odlučivati ako je prisutno najmanje 1/4 članova Skupštine. Odluke se donose većinom glasova prisutnih članova Udruge

Sa 2/3 većinom od nazočnih članova donosi odluku o prestanku rada Udruge, samo ako je prisutna natpolovična većina od ukupnog broja članova Skupštine

Na sjednici Skupštine Udruge glasovanje je u pravilu javno ukoliko Skupština Udruge ne odluči drugačije.

Pobliže odredbe o radu Skupštine Udruge propisuje se Poslovnikom o radu Skupštine Udruge.

# 2. UPRAVNI ODBOR UDRUGE

**Članak 24.**

 Upravni odbor Udruge izvršno je tijelo Skupštine Udruge, koje izvršava odluke i zaključke Skupštine Udruge, vodi poslove Udruge i obavlja i druge poslove utvrđene ovim Statutom.

Način rada i donošenja odluka Upravnog odbora Udruge istovjetan je načinu rada i donošenja odluka Skupštine Udruge.

Upravni odbor s Predsjednikom broji 13 članova, koje bira Skupština Udruge na prijedlog predsjednika Udruge i članova Skupštine, na mandat od 4 godine i mogu biti ponovo birani.

Upravni odbor Udruge odgovoran je za svoj rad Skupštini Udruge.

**Članak 25.**

Upravni odbor kao cjelina i njegovi pojedini članovi mogu biti opozvani prije isteka njihova mandata.

Prijedlog za opoziv članova Upravnog odbora kao cjeline ili pojedinih članova može podnijeti Nadzorni odbor ili 1/3 članova udruge, a za pojedinog člana Upravnog odbora na prijedlog Predsjednika udruge ili Upravnog odbora.

 O prijedlogu za opoziv Upravnog odbora kao cjeline odlučuje Skupština Udruge.

 Opoziv Upravnog odora ili pak pojedinih njegovih članova obavlja se na način kao što se vrši i izbor.

 Članovi Upravnog odbora mogu se kooptirati prema potrebi do ¼ članova do redovitog zasjedanja Skupštine po odluci Upravnog odbora.

**Članak 26.**

 Sjednice Upravnog odbora saziva prema potrebi i njima rukovodi predsjednik Udruge, a u slučaju njegove spriječenosti, Tajnik ili jedan od članova Upravnog odbora koga on ovlasti.

 Sjednicu Upravnog odbora predsjednik saziva na svoju inicijativu ili na zahtjev 1/3 članstva Upravnog odbora, ili na zahtjev Nadzornog odbora uz razlog sazivanja,

 Ako sjednicu ne sazove predsjednik Udruge, na zahtjev tražitelja sazvati će je predsjednik Nadzornog odbora.

 Sjednice Upravnog odbora sazivaju se pismenim putem s prijedlogom dnevnog reda, a u hitnim slučajevima mogu se sazvati usmeno ili telefonski.

**Članak 27.**

Upravni odbor obavlja naročito ove poslove:

* utvrđuje prijedlog Statuta Udruge i Poslovnika o radu Skupštine Udruge, te njihove izmjene i dopune, donosi pravilnike i ostale opće akte Udruge,
* utvrđuje prijedlog financijskog plana i završnog računa Udruge,
* donosi odluke u svezi upravljanja imovinom Udruge,
* donosi kalendar natjecanja i održavanja smotri,
* organizira žigosanje uzgojnih ždrebadi koje vrši Hapih
* koordinira rad Udruge i drugih konjogojstvenih organizacija, te gospodarskih subjekata iz oblasti poljoprivrede,
* organizira savjetovanja, posjete izložbama i sajmovima
* utvrđuje smjernice za rad delegata izabranih u delegacije,
* bira stalna ili povremena povjerenstva, te zapisničara na svojim sjednicama,
* izvršava odluke Skupštine i provodi stavove i smjernice Skupštine u svezi provođenja konjogojstvene politike
* odlučuje o prijemu u članstvo Udruge, kao i prestanku članstva,
* priprema materijale za Skupštinu Udruge, podnosi izvješća Skupštini o svom radu, financijskom poslovanju,
* odlučuje o upotrebi sredstva za reprezentaciju i propagandu u skladu s financijskim planom Udruge,
* obavlja i druge poslove određene ovim Statutom i drugim općim aktima Udruge.

**Članak 28.**

Upravni odbor donosi i pravovaljano odlučuje ako je sjednici nazočno više od polovine njegovih članova, a odluke donosi većinom glasova nazočnih članova.O radu sjednice Upravnog odbora vodi se zapisnik koji potpisuje predsjednik Udruge i zapisničar. Sjednice izvršnog odbora su javne.

Zapisnici sa sjednica Upravnog odbora čuvaju se kao dokumentacija trajne vrijednosti u pismohrani Udruge

# 3. PREDSJEDNIK UDRUGE

**Članak 29.**

Predsjednika Udruge bira Skupština udruge između svojih članova na mandat od 4 godine i može biti ponovo biran.Za predsjednika može biti birana osoba koja ima organizacijske sposobnosti, te određena znanja u konjogojskom uzgoju lipicanske pasmine.

Predsjednik Udruge je ujedno i predsjednik Upravnog odbora Udruge.

 **Članak 30.**

 Predsjednik Udruge ima prava i dužnosti:

* organizira i usklađuje poslovanje Udruge,
* zastupa udrugu
* brine se da rad Udruge i njenih tijela bude u skladu s Ustavom, Zakonom i drugim propisima, Statutom Udruge i drugim općim aktima Udruge,
* brine se za pravovremeno izvršenje odluka Skupštine, Upravnog odbora i drugih tijela Udruge priprema materijale za sjednicu Skupštine i Upravnog odbora Udruge,
* propisuje odluke, ugovore i sve druge akte Udruge koje donosi Skupština i Upravni odbor Udruge i daje naloge za realizaciju financijskog poslovanja,
* podnosi izvješće Skupštini udruge o radu Udruge, Upravnog odbora i njegovih pomoćnih tijela,
* obavlja i druge poslove vezane za unapređenje i promidžbu Udruge.
* Donosi odluku o isključenju člana Udruge, na prijedlog Stegovnog suda
* donosi odluke kojima se odlučuje o naknadama i potporama te korištenju sredstva i opreme Udruge, temeljem statuta i zakona.

 **Članak 31.**

Predsjednik je naredbodavac za materijalno-financijsko poslovanje Udruge i obavlja i druge poslove utvrđene ovim Statutom i drugim općim aktima Udruge.

 **Članak 32.**

Predsjednik može odgoditi izvršenje, odnosno objavljivanje odluka i zaključaka svakog tijela Udruge, osim Skupštine, koje smatra nezakonitim, protivnim Statutu i drugim općim aktima Udruge i o tome je dužan obavijestiti Nadzorni odbor Udruge u roku 8 dana.

**Članak 33.**

 Za svoj rad predsjednik Udruge je odgovoran Upravnom odboru i Skupštini Udruge.

# 4. TAJNIK UDRUGE

 **Članak 34.**

Tajnika Udruge bira Skupština Udruge na mandat od 4 godine i član je Upravnog odbora.

Tajnik Udruge je po svojoj funkciji zamjenik predsjednika Skupštine. za svoj rad odgovoran je Skupštini Udruge i Upravnom odboru Udruge.

 **Članak 35.**

Tajnik udruge obavlja naročito ove poslove:

* brine se o provođenju i izvršenju odluka i zaključaka koje donosi Skupština i Upravni odbor
* zastupa Udrugu
* pomaže predsjedniku Udruge u pripremanju i održavanju sjednica Upravnog odbora Udruge i Skupštine Udruge,
* priprema materijale o administrativnim, materijalnim, financijskim i organizacijskim pitanjima o kojima rješava Skupština i Upravni odbor Udruge,
* vodi evidenciju članstva, matične knjige i ostalu konjogojstvenu evidenciju,
* priprema podatke za godišnje izvješće o radu Udruge i Upravnog odbora, te statistička izvješća,
* obavještava javnost o radu Udruge i daje informacije javnim glasilima,
* obavlja i druge poslove koji su mu stavljeni u zadatak Zakonom, ovim Statutom, općim aktima udruge, odlukama i zaključcima Skupštine i Upravnog odbora Udruge

# 5. BLAGAJNIK UDRUGE

**Članak 36.**

Blagajnika Udruge bira Skupština Udruge na mandat od 4 godine i može biti član Upravnog odbora

Blagajnik vodi blagajnu Udruge i za svoj rad odgovoran je Upravnom odboru Udruge.

# 6. NADZORNI ODBOR UDRUGE

**Članak 37.**

Nadzorni odbor ima 3 člana koje Skupština Udruge bira na mandat od 4 godine.

Sjednice Nadzornog odbora prema potrebi saziva i predsjedava im predsjednik Nadzornog odbora kojeg biraju članovi iz svojih redova.

Predsjednik Nadzornog odbora sazvati će sjednicu na zahtjev Skupštine Udruge, Upravnog odbora, predsjednika Udruge, 1/3 članstva Udruge ili na zahtjev pojedinog člana Nadzornog odbora.

Na sjednicama Nadzornog odbora vodi se zapisnik kojeg potpisuju predsjednik i svi nazočni članovi Nadzornog odbora.

Svaki član Nadzornog odbora ima pravo zahtijevati da se u zapisnik sjednice Nadzornog odbora unese njegovo izdvojeno mišljenje.

Nadzorni odbor svoje odluke donosi većinom glasova članova Nadzornog odbora.

**Članak 38.**

Zadaća Nadzornog odbora jesu:

* nadziranje rada svih tijela Udruge,
* nadziranje primjena Statuta Udruge, ostalih općih akata, te provedbu odluka tijela Udruge
* nadziranje financijsko-materijalnog poslovanja Udruge (prema potrebi, a najmanje jedanput godišnje pregledati ga),
* podnosi izvješće o svom radu Skupštini Udruge,
* obavlja i druge poslove koji se odnose na rad i poslovanje Udruge

**Članak 39.**

Sva tijela Udruge dužna su Nadzornom odboru davati podatke, uvid u dokumentaciju i druge podatke što ih traže, a i izvijestiti ga što su učinili u svezi s njegovim nalazima i prijedlozima.

 Članovi Nadzornog odbora ne mogu biti članovi Upravnog odbora.

Sjednicama Upravnog odbora može prisustvovati predsjednik Nadzornog odbora ili član Nadzornog odbora kojeg on ovlasti bez mogućnosti sudjelovanja u odlučivanju.

**6. STEGOVNI SUD**

 **Članak 40.**

Stegovni sud je tijelo koje vodi postupak i izriče stegovne mjere zbog povrede stege ili drugih povreda zakona, Statuta i drugih općih akata Udruge.
Stegovni sud je nezavisan u svom radu.
Izvještaj o svome radu Stegovni sud podnosi svake godine redovnoj Skupštini Udruge.

 **Članak 41.**

Stegovni sud bira Skupština Udruge na vrijeme od četiri godine.
Stegovni sud se sastoji od tri člana i tri zamjenika.
Predsjednika i zamjenika predsjednika Stegovnog suda bira se iz redova svojih članova.

 **Članak 42.**

Stegovni sud vodi postupak i izriče stegovne mjere po odredbama Pravilnika o stegovnoj odgovornosti članova Udruge.

# X ODREDBE O IMOVINI, NAČINU STJECANJA IMOVINE I KORIŠTENJU

#  OSTVARENE DOBITI

**Članak 43.**

Imovinu Udruge čine novčana sredstva, nekretnine i ostali prihodi koje je Udruga stekla naplatom članarine, upisnine i drugih doprinosa od članova Udruge, dobrovoljnim prilozima i darovim, obavljanjem djelatnosti Udruge, dotacijama iz državnog proračuna i proračuna jedinica lokalne i područne (regionalne) samouprave i druga novčana sredstva stečena u skladu sa zakonom, njene nepokretne i pokretne stvari, kao idruga imovinska prava.

**Članak 44.**

Za svoje obveze Udruga odgovara svojom cjelokupnom imovinom u skladu sa Zakonom

**Članak 45.**

* Novčana sredstva Udruge koriste se u skladu sa Zakonom, ovim Statutom i drugim propisima, a raspoređuju se financijskim planom,

**Članak 46.**

Udruga vodi poslovne knjige i sastavlja financijska izvješća prema propisima kojima se uređuje način vođenja računovodstva neprofitnih organizacija, vodi jednostavno financijsko računovodstvo.

**XI PRIZNANJA**

 **Članak 47.**

Udruga dodjeljuje slijedeća priznanja:

* Zlatna značka, srebrena, brončana
* Diploma
* Priznanje

Način dodjele priznanja, kriterij kao i način predlaganja regulira se Pravilnikom o dodjeli priznanja kojeg donosi Upravni odbor.

# XII STATUT, OPĆI AKTI UDRUGE I NJIHOVE IZMJENE I DOPUNE

**Članak 48.**

 Statut Udruge je temeljni opći akt Udruge koji donosi Skupština Udruge, kao i njegove izmjene i dopune na prijedlog Upravnog odbora Udruge, na način i prema postupku za njegovo donošenje, odnosno javnom raspravom.

Postupak za izmjenu i dopunu Statuta pokreće Upravni odbor Udruge ili 1/3 članova Udruge.

Odredbe akata Udruge koje su u suprotnosti sa odredbama Statuta ne mogu se primjenjivati.

Statut Udruge smatra se usvojenim kad je prihvaćen kako je propisano člankom 23. Statuta.

Tumačenje pojedinih odredaba Statuta daje Skupština Udruge.

**Članak 49**.

Ostale opće akte u skladu s odredbama ovog Statuta donosi Upravni odbor Udruge i to:

* Poslovnik o radu Upravnog odbora Udruge
* Poslovnik o radu Nadzornog odbora Udruge
* Pravilnik o dodjeli priznanja

Tumačenje pojedinih odredaba pravilnika daje Upravni odbor Udruge

# XIII ODREDBE O PRESTANKU POSTOJANJA UDRUGE

**Članak 50.**

 Udruga prestaje postojati u slučajevima predviđenim člankom 48. Zakona o udrugama. Odluku o prestanku djelovanja Udruge Skupština sazvana samo u tu svrhu može donijeti odlukom dvotrećinske većine nazočnih članova na Skupštini, ako na sjednici Skupštine prisustvuje natpolovična većina članova. U slučaju prestanka postojanja Udruge preostala imovina nakon namirenja vjerovnika i troškova sudskog i drugih postupaka će pripasti udruzi ili ustanovi ili zakladi koje imaju iste ili slične statutarne ciljeve, a na osnovi odluke skupštine sukladno statutu.

**Članak 51.**

Likvidatora Udruge imenuje i opoziva Upravni odbor Udruge.

 Likvidator zastupa Udrugu u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje Udruge do okončanja postupka likvidacije i brisanja Udruge iz registra udruga.

Nakon raspodjele preostale imovine Udruge, ured državne uprave nadležan po mjestu sjedišta Udruge (Županijski ured Brodsko-posavske županije) donosi rješenje o prestanku Udruge i briše je iz registra udruga.

Ured državne uprave brisat će Udrugu iz registra na temelju pravomoćnog rješenja o zaključenju stečajnog postupka.

Brisanjem iz registra Udruga prestaje postojati.

# XIV RJEŠAVANJE SPOROVA I SUKOBA INTERESA

# Članak 52.

# Za rješavanje sporova/sukoba interesa, Skupština imenuje Arbitražno vijeće između

# članova udruge. Sastav, mandat, način odlučivanja vijeća uređuju se pravilnikom koji donosi Skupština. Arbitražno vijeće u svom radu na odgovarajući način primjenjuje odredbe Zakona o mirenju.

# Odluka Arbitražnog vijeća je konačna.

# Ako se spor/sukob interesa odnosi na odluke tijela upravljanja udrugom temeljem kojih se podnosi zahtjev za upis promjena u registar udruga o čemu odlučuje nadležni ured, nezadovoljni član najprije se obraća udruzi da riješi spor/sukob interesa. Po konačnosti odluke Arbitražnog vijeća, udruga podnosi nadležnom uredu zahtjev za upis promjena u registar udruga zajedno s odlukom Arbitražnog vijeća.

# XV PRIJELAZNE I ZAVRŠNE ODREDBE

**Članak 53.**

Ustroj i opći akti Udruge uskladit će se s odredbama ovog Statuta najkasnije u roku 6 mjeseci od dana njegovog donošenja.

**Članak 54.**

Ovaj Statut stupa na snagu i primjenjuje se danom upisa u Registar udruga koji vodi pri nadležnom upravnom tijelu pri Županiji Brodsko-posavskoj Slavonski Brod. Stupanjem na snagu ovog Statuta prestaje vrijediti Statut donešen 21.03.2015.g. Odobren: Kl.Up/I – 230-02/15-01/155 Ureda za opću upravu Brodsko-posavske županije

 **PREDSJEDNIK UDRUGE:**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ***Miroslav Dudrak*** U Slavonskom Brodu 12.06.2020. godine